PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
[bookmark: _GoBack]Návrh vyhlášky Štatistického úradu Slovenskej republiky, ktorou sa upravujú podrobnosti o postupe člena národného štatistického systému pri poskytovaní a ochrane dôverných štatistických údajov na vedecký účel (ďalej len „vyhláška“).

2. Základné ciele právnej úpravy:
Návrh vyhlášky sa pripravuje ako vykonávací predpis k novému zákonu o oficiálnej štatistike, ktorý po prijatí s účinnosťou od 1. januára 2027 nahradí súčasný zákon č. 540/2001 Z. z. o štátnej štatistike v znení neskorších predpisov. Vládny návrh zákona o oficiálnej štatistike je aktuálne v II. čítaní v Národnej rade Slovenskej republiky (tlač 1473).

Vyhláška bude podrobne upravovať požiadavky člena národného štatistického systému na výskumný subjekt, ktorý od neho požaduje dôverné štatistické údaje na vedecký účel, teda na účel, ktorý nie je štatistickým účelom.

Predmetom úpravy budú podmienky poskytnutia údajov, ktorých preukazovanie pred uzavretím zmluvy ako i počas celej doby poskytnutia musí výskumný subjekt dodržiavať a člen národného štatistického systému je ich oprávnený a povinný kontrolovať. Návrh vyhlášky vychádza z postupov, ktoré sa v doterajšej praxi z hľadiska dodržiavania fyzickej a personálnej ochrany údajov osvedčili. Návrh vyhlášky stanoví bezpečnostné opatrenia na dodržiavanie kybernetickej bezpečnosti a informačnej bezpečnosti, ktoré sa vzťahujú na subjekty, ktoré nepatria do pôsobnosti zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov. Bezpečnostné opatrenia sa ďalej líšia podľa toho, či sa prístup k dôverným štatistickým údajom poskytuje prostredníctvom nosiča údajov, alebo cez zabezpečený prenos dát, alebo pôjde v budúcnosti o sprístupnenie prostredníctvom vzdialeného prístupu (IS MONA). Do návrhu vyhlášky úrad pri jej tvorbe zahrnie v rámci základných pojmov nevyhnutný pojmový aparát z oblasti kybernetickej bezpečnosti a informačnej bezpečnosti, ktorý bude korešpondovať s návrhmi bezpečnostných opatrení uvedených v prílohách.

3. Zhodnotenie súčasného stavu:
Súčasný rámec ochrany poskytnutých dôverných štatistických údajov na vedecký účel je postavený na povinnostiach vyplývajúcich zo zákona č. 69/2018 Z. z. v znení neskorších predpisov, zo zákona č. 95/2019 z. z. o informačných technológiách vo verejnej správe a o zmene a doplnení niektorých zákonov v znení neskorších predpisov, všeobecne stanovených povinnostiach v § 30 zákona č. 540/2001 z. z. o štátnej štatistike v znení neskorších predpisov a na dohodách o poskytovaní dôverných štatistických údajov na vedecké účely, ktoré orgán vykonávajúci štátnu štatistiku uzatváral s výskumnými subjektmi. Proces vyhodnocovania žiadosti výskumného subjektu o poskytnutie údajov a podrobnosti o podmienkach poskytovania boli ďalej ustálené vnútornými predpismi úradu. Z dôvodu transparentnosti, jednotného postupu a rovnakého zaobchádzania, ale najmä z hľadiska naplnenia povinností úradu a výskumných subjektov v oblasti kybernetickej bezpečnosti a informačnej bezpečnosti, ktorých právny základ sa v podmienkach Slovenskej republiky mení aj v závislosti od právneho postavenia výskumného subjektu, zákon o oficiálnej štatistike ráta s podrobnejšou úpravou uvedenej problematiky aj na úrovni vykonávacieho predpisu. Tým sa odstráni nedostatok súčasnej právnej úpravy spočívajúci v absencii opatrení kybernetickej bezpečnosti v sektore verejných vysokých škôl pri spracúvaní poskytnutých dôverných štatistických údajov na vedecký účel.

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy návrhu vyhlášky formou zasielania podnetov alebo návrhov v intenciách vecného zamerania podľa bodu 2 od 11. novembra 2026 do 16. novembra 2026.

Kontaktné údaje:
Štatistický úrad Slovenskej republiky
sekcia všeobecnej metodiky, registrov a koordinácie národného štatistického systému
odbor metód štatistických zisťovaní
P.O. Box 67 
840 00 Bratislava 4
e-mail: andrea.bielakova@statistics.sk

5. Predpokladaný termín začatia pripomienkového konania: november 2026.

